钦定古今图书集成/明伦汇编/氏族典/第189卷 > 萧孝穆
## 钦定古今图书集成/明伦汇编/氏族典/第189卷 > 萧孝穆

按《辽史萧孝穆传》：“孝穆，小字胡独堇，淳钦皇后弟阿
古只五世孙。父陶瑰，为国舅详稳。孝穆廉谨有礼法。
统和二十八年，累迁西北路招讨都监。开泰元年，遥
授建雄军节度使，加检校太保。是年，术烈等变，孝穆
击之，以功迁九水诸部安抚使，寻拜北府宰相，赐忠
穆熙霸功臣，检校太师、同政事门下平章事。八年，还”
京师。太平二年，知枢密院事，充汉人行宫都部署。三
年，封燕王、南京留守、兵马都总管。九年，大延琳以东
京叛，孝穆为都统讨之，其将杨详世等擒延琳以降，
辽东悉平，改东京留守，赐“佐国功臣。”为政务宽简，抚
纳流徙，其民安之。兴宗即位，徙王秦，寻复为南京留
守。重熙六年，进封吴国王，拜北院枢密使。九年，徙王
楚。十一年，复为北院枢密使，更王齐。薨，追赠大丞相、
晋国王，谥曰“贞孝穆。”虽椒房亲，位高益畏。太后有赐，
辄辞不受。妻子无骄色，与人交始终如一。